#### Kriterier for adgang til data fra TVÆRSPOR

Dette dokument beskriver gældende kriterier for at få adgang til data fra TVÆRSPOR.

For alle projekter gælder følgende:

* Data må udelukkende bruges til forskning.
* Der må ikke foretages sagsbehandling på baggrund af data, og
* Ingen personer identificeret på baggrund af data må kontaktes.

### Overladelse af data til et forsknings- eller analyseprojekt under TVÆRSPORs formål.

## Formål med projektet

Projektets formål skal være i overensstemmelse med formålet for TVÆRSPOR: *At generere ny viden om patientforløb på tværs af sektorer og årsager til uhensigtsmæssige indlæggelser og genindlæggelser, samt at udvikle sundhedsfaglige løsninger for at bidrage til og implementere individualiserede behandlingsforløb, bedre forebyggelse, og beslutningsstøttemodeller i sundhedsvæsenet.*

## Aftaleparter

Da projektet er indenfor TVÆRSPORs formål, er der tale om en overladelse af data til en databehandler, der behandler data på vegne af TVÆRSPORs styregruppe. I ansøgningsskemaet skal det fremgå, hvem der er databehandler og dennes overordnede leder (fx. den ansvarlige leder ved institutionen, institutlederen eller forskningslederen i en virksomhed). Databehandleren fungerer som kontaktperson og har til opgave at sikre, at aftalen overholdes fagligt, administrativt, juridisk og økonomisk, hvilket bekræftes af den overordnede leder, som er underskriver på ansøgningen. Af ansøgningen skal endvidere fremgå oplysninger om eventuelle øvrige databehandlere.

## Godkendelser og tilladelser

En overladelse sker til en forsker/statistiker, leverandør el. lign., der på vegne af styregruppen for TVÆRSPOR udfører forskning eller analyser indenfor TVÆRSPOR forskningsprojektets formål, og på vegne af styregruppen for TVÆRSPOR. Databehandler må ikke anvende data til egne formål.

Hvis databehandleren eller dennes underdatabehandler, er ansat uden for Region Midtjylland, skal der indgås en databehandleraftale før data kan overlades, og databehandler instrueres i det konkrete projekt og rammerne for anvendelse af data, herunder at databehandler er forpligtet til at levere resultaterne tilbage til styregruppen for TVÆRSPOR.

Styregruppen for TVÆRSPOR har på vegne af Region Midtjylland ansvaret for data, herunder for sikkerhed og for kontrol af, at databehandleren alene behandler data inden for databehandleraftalens instruks.

# Kriterier der gælder for alle projekter

## Forskningsprotokol eller analyseplan

Som bilag til ansøgningen om adgang til data vedlægges en forskningsprotokol (forskningsprojekt) eller en analyseplan (analyseprojekt). En aftale om adgang til data er knyttet til forskningsprotokollen hhv. analyseplanen. Det betyder, at de valgte metoder skal begrænses til de specifikke formål/problemstillinger, som fremgår af protokollen. Protokollen skal udarbejdes i den skabelon, der er tilgængelig på https://www.tvaerspor.dk/adgang-til-data/

## Udtræksbeskrivelse

I ansøgningsskemaet skal der specificeres, hvilke oplysninger, der ønskes adgang til. Den endelige udtræksbeskrivelse laves forud for ansøgningen i samarbejde med TVÆRSPORs datakonsulenter; Lars Vinther (larsvi@rm.dk) eller Katrine Svendsen (karesn@rm.dk).

Omfanget af de ønskede data skal svare til det specifikke formål for projektet, og der leveres kun data i det omfang, der er nødvendigt for den pågældende projekt. Som udgangspunkt videregives kun anonymiserede data, men der kan gives adgang til data med fx CPR-nummer, hvis der argumenteres særligt herfor i ansøgningsskemaet.

## Forsinkelse og/eller ændringer

Hvis projektet forsinkes væsentligt, eller ikke gennemføres, skal styregruppen for TVÆRSPOR have en skriftlig meddelelse. Styregruppen vurderer, om forsinkelsen og den fortsatte anvendelse af data fortsat kan godkendes ud fra henholdsvis den indgåede aftale og gældende lovgivning.

Det er erfaringen, at projekter ændres undervejs, og ikke altid er i overensstemmelse med den oprindelige forskningsprotokol. For at undgå sammenfald med andre projekter og for at sikre, at data anvendes lovligt og i overensstemmelse med det aftalte, skal styregruppen for TVÆRSPOR skriftligt orienteres om og godkende ændringer.

## Forskningsnetværk

Det forventes, at ansøger deltager i møder i TVÆRSPORs forskningsnetværk, som afholdes 3 gange årligt. Oversigt over medlemmer af forskningsnetværket kan findes på www.tvaerspor.dk

## Pris for dataudtræk

Udtræk varetages af Datakonsulenter i TVÆRSPOR på baggrund af ansøgers udtræksbeskrivelse efter aftale med ansøger.

Ansøgere skal påregne udgifter til sparring og udtræk svarende til de driftsrelaterede omkostninger.